**Ορισμός - Λειτουργία - Χρήση - Είδη**

Οι σύνδεσμοι είναι άκλιτες λέξεις που συνδέουν μεταξύ τους λέξεις και προτάσεις, π.χ. *Ο γιατρός δέχεται τη Δευτέρα****και****την Τετάρτη.* Είναι δύο ειδών:

**α)**Οι **παρατακτικοί,** που συνδέουν λέξεις, φράσεις και προτάσεις οι οποίες είναι ισότιμες συντακτικά. Στους παρατακτικούς ανήκουν *οι συμπλεκτικοί, οι διαχωριστικοί, οι αντιθετικοί, οι συμπερασματικοί* και ο *επεξηγηματικός*.

**β)** Οι **υποτακτικοί**, που συνδέουν τις δευτερεύουσες προτάσεις με τις κύριες. Στους υποτακτικούς ανήκουν οι *ειδικοί*, οι *χρονικοί*, οι *αιτιολογικοί*, οι *υποθετικοί*, οι *τελικοί*, οι *αποτελεσματικοί*, οι *εναντιωματικοί / παραχωρητικοί*, οι *ενδοιαστικοί* (ή *διστακτικοί*), ο *συγκριτικός* και ο *βουλητικός*.

**9.2**

**Μορφολογία**

**ΠΙΝΑΚΑΣ ΣΥΝΔΕΣΜΩΝ**

|  |  |
| --- | --- |
| **Είδη** | **Σύνδεσμοι** |
| **Α. Παρατακτικοί** |  |
| **1. Συμπλεκτικοί** | ***και/κι, ούτε, μήτε* (και *ουδέ, μηδέ***  **σε παλαιότερα κείμενα)** |
| **2. Διαχωριστικοί** | ***ή, είτε*** |
| **3. Αντιθετικοί** | ***αν και, αλλά, μα, παρά, όμως*,**  ***ωστόσο, ενώ, μολονότι, μόνο (που)*** |
| **4. Συμπερασματικοί** | ***λοιπόν, ώστε, άρα, επομένως, οπότε*** |
| **5. Επεξηγηματικός** | ***δηλαδή*** |
| **Β. Υποτακτικοί** |  |
| **6. Ειδικοί** | ***πως, που, ότι*** |
| **7. Χρονικοί** | ***όταν, ενώ, καθώς, αφού, αφότου, πριν* *(πριν να),* *μόλις, προτού, ώσπου, ωσότου*** |
| **8. Αιτιολογικοί** | ***γιατί, επειδή, αφού, τι* (ποιητικό)** |
| **9. Υποθετικοί** | ***αν/εάν, άμα*** |
| **10. Τελικοί** | ***να, για να*** |
| **11. Αποτελεσματικοί** | ***ώστε (να), που*** |
| **12. Εναντιωματικοί / παραχωρητικοί** | ***αν και, ενώ, μολονότι*** |
| **13. Ενδοιαστικοί (ή διστακτικοί)** | ***μη(ν), μήπως*** |
| **14. Συγκριτικός** | ***παρά*** |
| **15. Βουλητικός** | ***να*** |

**ΟΡΘΟΓΡΑΦΙΑ:**

**Ο σύνδεσμος *και* πριν από φωνήεν στον γραπτό λόγο, αλλά και στον προφορικό, μετατρέπεται σε *κι*, π.χ. *Πήγε κι αυτός στη συναυλία*.**

**Οι ειδικοί σύνδεσμοι *πως* και *που*, καθώς και ο συμπερασματικός *που*, δεν τονίζονται, ενώ τα ερωτηματικά επιρρήματα *πώς* και *πού* τονίζονται, π.χ. *Ξέρω πως τώρα διαβάζει. Πώς να είναι άραγε; Μου είπε που πήρες μέρος στους αγώνες. Δεν ξέρω πού να πάω.***

**Ο ειδικός σύνδεσμος *ότι* γράφεται χωρίς υποδιαστολή, ενώ η αναφορική αντωνυμία *ό,τι* γράφεται με υποδιαστολή, π.χ*. Υποστηρίζει ότι δεν ήταν εκεί. Θα κάνει ό,τι του πεις.***

Παρατηρώ και... καταλαβαίνω...

**Διαβάστε τις παρακάτω προτάσεις και παρατηρήστε τις σημασίες που έχουν οι σύνδεσμοι που και παρά.**

**α) *Μου το 'πε που ήρθες.***  
**β)*Ήταν τόση η αγανάκτησή του που δεν ηρεμούσε με τίποτε.***  
**γ)*Τα έχασε όλα. Δεν του έμεινε παρά μόνον αυτή η βάρκα.***  
**δ) *Το σπίτι της Μαρίας είναι πιο κοντά παρά της Άννας.***

**– Ο σύνδεσμος *που* στην πρόταση *α* είναι ειδικός, ενώ στην πρόταση *β* είναι αποτελεσματικός.**

**– Ο σύνδεσμος *παρά* στην πρόταση *γ* είναι αντιθετικός, ενώ στην πρόταση *δ* είναι συγκριτικός.**